El a povestit tot pe pagina lui de Facebook





„În seara asta mi-am propus să testez pe bune măsurile lui Orlando (Eugen Orlando Teodorovici – n.r.). Am sunat la pizza. Mi-a zis ca vine în aproximativ 40 de minute. A venit cam în 50 de minute. I-am dat băiatului 25 de lei pentru pizza şi 5 lei să aibă bani de buzunar. I-am zis: «trebuie să-mi dai bon pentru ăştia 5 lei şi ministrul finanţelor zice că trebuie să vin cu tine la firmă». Râde. Eu îi zic că e treabă serioasă, vreau să merg la firmă să-mi dea bonul că ne leagă ăştia pe amândoi. Zice: Ok. Îl întreb dacă e cu maşina. Zice că nu, e pe scuter. Ok, iau un taxi. Îmi dă adresa. Sun la taxi. Vine taxiul. Mă costă 8 lei. Îi las 2 lei şi taximetristului, dar îi cer bon pe ei. Zice că trebuie adaptate aparatele şi că n-are de unde. Ok, aşteaptă-mă. Intru la pizza şi cer bonul pentru 5 lei. Îl iau (80 de bani se duc la Orlando). Mă întorc la taxi şi-i zic că dacă nu-mi dă bon pe bacşiş ne leagă pe amândoi. Îi zic că ar trebui să mergem la firma lui. Mergem acolo, primesc până la urmă un bon, taxiul mă duce pe urmă acasă. Drumul cu totul 35 de lei. Au trecut două ore de când am comandat pizza. Intru în casă relaxat şi mănânc o pizza rece de 65 de lei“, scrie Lăzăroiu pe reţeaua socială.





El a răspuns astfel întrebat de presă cum este fiscalizat bacişul dat celor care livrează pizza. „Dacă eu vreau să dau bacşiş băiatului care îmi aduce pizza, cum rezolv, domnule ministru ?“, l-a întrebat un jurnalist pe ministru, acesta explicându-i că, dacă este mulţimit de „gustul şi serviciile prestate“, îi poate da bacşiş.





Întrebat însă în continuare cum poate fi dat acestuia bacşiş fără să primească bon fiscal, ministrul a răspuns, potrivit Mediafax: „Dacă doriţi să lăsaţi un bacşiş, mergeţi la unitatea respectivă, iar acolo, pe casă, bate bonul fiscal, bacşişul respectiv, şi asta este. Sau cu taxiul, vreţi să mă întrebaţi şi de taxiuri, dacă mergeţi cu taxi?“.

Guvernul a decis recent să legifereze bacşişul, care să fie astfel evidenţiat pe un bon fiscal separat şi va fi taxat cu 16%.